Psicologìa

La psicologìa a l'é lë studi dla ment e dël pensé, dël sentiment e dël comportament. A s'anteressa dzortut ëd j'uman ma dle vire ëdcò dj'animaj. Da già che a l'é malfé studié la psicologìa com un tut ùnich, jë psicòlogh soens a s'anteresso mach a cite session për vòta. La psicologìa a l'ha motobin an comun con d'àutr camp, e dle vire a j'anvad. Cheidun dë sti camp a son la misin-a, la biologìa, l'anformàtica, e la lenghìstica.

Branche
La psicologìa a l'é stàita dividùa an session ciamà branche. Le branche dla psicologìa pi studià a son:
 la psicologìa cognitiva a studia com che le përson-e a penso, a parlo, a arcòrdo e a dësmentio;
 la psicologìa percetiva a studia com che le përson-e a vëddo e a sento e com ch'a dòvro le anformassion arseivùe;
 la psicologìa social a studia com che dle partìe ëd përson-e a travajo ansema;
 la psicologìa dlë svilup a studia com che le masnà as dësvilupo;
 la psicologìa evolutiva a studia com l'evolussion a l'ha anfluensà ij pensé e j'assion dle përson-e;
 la neuropsicologìa a studia ël sërvel e com che a anfluensa ël comportament;
 la psicologìa clìnica a studia le përson-e ricoverà për maladìe mentaj;
 la psicologìa geriàtrica a studia le përson-e veje, con pi ëd sessant'agn;
 la psicologìa dl'educassion a studia ij comportament ëd jë student;
 la psicologìa industrial a studia ij comportament dle përson-e che a travajo;
 la psicologìa dla salute a studia le relassion tra salute fìsica e mental.